সলমন খানের বাবা সেলিম খানের বিরুদ্ধে তোপ দাগলেন কলকাতা নাইট রাইডার্সের ক্যাপ্টেন গৌতম গম্ভীর। দিন কয়েক আগেই আসন্ন রিও অলিম্পিক্সে ভারতের শুভেচ্ছা দূত হিসেবে নির্বাচিত হয়েছেন সলমন। সানি গাওস্কর এই নির্বাচনকে সমর্থনও করেছেন মুক্ত মনে। কিন্তু বেসুরো গাইলেন গম্ভীর।
গম্ভীর মনে করছেন, ভারতে প্রকৃত খেলোয়াড়ের অভাব নেই কোনও। কাজেই একজন ফিল্মস্টারকে অলিম্পিক্সে দেশের গুডউইল অ্যাম্বাসাডার করে পাঠানো অর্থহীন। গম্ভীরের মত হল, বেজিং অলিম্পিক্সে সোনাজয়ী ভারতীয় শুটার অভিনব বিন্দ্রাকেই দেশের শুভেচ্ছা দূত হিসেবে নির্বাচন করা যুক্তিসম্মত ছিল।
তবে সেলিম খানের প্রতি গম্ভীরের ক্ষোভের অন্য কারণ আছে। দিন কয়েক আগে সেলিম মন্তব্য করেছিলেন, ভাগ মিলখা ভাগ ফিল্মটি তৈরি না হলে লোকে মিলখা সিং-কে ভুলেই যেত। গম্ভীর সেই মন্তব্যকে পরোক্ষে কটাক্ষ করে বলেছেন, খেলোয়াড়দের জীবন নিয়ে বলিউডে সিনেমা তৈরি হয়, অর্থাৎ খেলোয়াড়দের ওপরেই বলিউডকে নির্ভর করতে হয়। খেলার জগৎ কিন্তু বলিউডের ওপর নির্ভর করে না। 
গম্ভীর-সেলিম দ্বৈরথে বাবার পক্ষ নিয়ে এবার সলমন ময়দানে নামেন কি না, সেটাই দেখার।
আরও পড়ুন
আইপিএলের ‘ব্যাড বয়’ কারা? জানলে কিন্তু অবাক হবেন।
গম্ভীর খেলতেই কলকাতার মুখে হাসি